Datum: 6. 9. 2018

Spoštovani,

posredujemo vam odgovor na vprašanje gospodarskega subjekta za javno naročilo št. LPT-42/18 Nakup pometalno sesalnega stroja za čiščenje površin, ki smo ga prejeli preko Portala javnih naročil.

VPRAŠANJE:

Iz razpisne dokumentacije je razvidno, da je rok dobave za stroj največ 30 dni. VSI evropski proizvajalci imajo rok za dobavo tovrstnih strojev najmanj 4 mesece, zato je več kot očitno, da je naročnik z vnaprej izbranim ponudnikom dogovoril ta pogoj z namenom onemogočanja morebitnih konkurenčnih ponudnikov, da bi ti oddali ponudbo. Naročniku predlagamo, da dobavni rok podaljša na najmanj 120 dni.
Prav tako izhaja iz dokumentacije tudi zahteva, da mora imeti ponudnik lasten servis v lastni delavnici: tudi iz tega pogoja je razvidno, da naročnik namerno omejuje konkurenco, kar ZJN-3 izrecno prepoveduje. Predlagamo, da naročnik dovoli tudi zunanji servis, ki za ponudnika opravlja servisiranje stroja. Naročnika obveščamo, da bomo, v kolikor ne bo spremenil teh dveh pogojev tako, da bodo lahko ponudbe oddali tudi drugi ponudniki, vložili pritožbo na razpisno dokumentacijo še pred potekom roka oddajo ponudb.

ODGOVOR:

Z navedenimi pogoji naročnik nikakor ne želi omejevati konkurenco, kot navaja gospodarski subjekt. Naročnik želi izvedbo predmeta javnega naročila realizirati v letošnjem poslovnem letu. Poleg tega si naročnik želi zagotoviti tudi pooblaščeni servis, ki bo zagotavljal izvajanje servisnih storitev za ponujen pometalno sesalni stroj za čiščenje površin.

Naročnik spreminja razpisno dokumentacijo na način, da:

* spreminja rok dobave iz tridesetih (30) koledarskih dni na osemdeset (80) koledarskih dni od datuma podpisa pogodbe. Ponudniki lahko vrednost 30, ki je navedena v tretji točki (ROK DOBAVE) Priloge 2 Ponudba in v dodatnih zahtevah Tehnične dokumentacije predmeta ponudbe (Obrazec k prilogi 2), sami spremenijo v vrednost 80 in taki prilogi predložijo k ponudbeni dokumentaciji. Navedeno spremembo bo naročnik upošteval tudi pri pripravi pogodbe z izbranim ponudnikom,
* spreminja garancijski rok iz šestintridesetih (36) mesecev na štiriindvajset (24) mesecev. Ponudniki lahko vrednost 36, ki je navedena v drugi točki (GARANCIJA) Priloge 2 Ponudba in v dodatnih zahtevah Tehnične dokumentacije predmeta ponudbe (Obrazec k prilogi 2), sami spremenijo v vrednost 24 in taki prilogi predložijo k ponudbeni dokumentaciji. Navedeno spremembo bo naročnik upošteval tudi pri pripravi pogodbe z izbranim ponudnikom,
* se zahteva naročnika »***Servisiranje***«, ki je navedena v točki 2.2. razpisne dokumentacije, v celoti črta in se jo nadomesti z naslednjim besedilom:

***»Servisiranje:***

* *servis za garancijsko in izven garancijsko servisiranje mora biti v Republiki Sloveniji, ki mora zagotoviti preskrbo z rezervnimi deli in skladišče rezervnih delov v Republiki Sloveniji*
* *prodajalec oziroma pooblaščeni servis mora zagotoviti izvedbo servisnih storitev in dobavo rezervnih delov za obdobje desetih let od dobave stroja. Servisne storitve bo zagotavljal z odzivnim časom do 24 ur in s takojšnjo dobavo in zamenjavo obrabljivih rezervnih delov«*

Navedeno spremembo bo naročnik upošteval tudi pri pripravi pogodbe z izbranim ponudnikom

Ponudniki morajo pri pripravi ponudbe upoštevati odgovor na vprašanje in spremembo razpisne dokumentacije z dne 6.9.2018, ki sta bila objavljena na spletni strani naročnika in na Portalu javnih naročil.

Lepo pozdravljeni!

JAVNI HOLDING Ljubljana, d.o.o.

Sektor za javna naročila